Resident Evil

**Resident Evil** (), Japonijoje žinomas kaip **Biohazard** () – japonų kompanijos „Capcom“ sukurta siaubo/mokslinės fantastikos frančizė, kurios pradžia buvo kompiuterinių žaidimų serija. Vėliau pasirodė vaidybiniai ir animaciniai kino filmai, komiksai, romanai tuo pačiu pavadinimu, paremti kompiuterinio žaidimo motyvais. Taip pat leidžiamos ir veikėjų figūrėlės. Kompiuterinių žaidimų srityje „Absoliutus blogis“ ypatingas tuo, kad būtent jame pirmą kartą (1996 m. išleistame žaidime) pavartota sąvoka *[[išlikimo siaubas]]* ().

Be perdarytų versijų, šiuo metu iš viso išleista septynios pagrindinės siužeto linijos dalys ir dar tiek pat šalutinių. Žaidimo prodiuseris – Šindžis Mikamis (三上真司). Kompiuterinių žaidimų kopijų parduota per 50 mln. vnt. (2012 m. birželio 20 d. duom.). Iki 2018 m. sukurti 6 vaidybiniai ir 3 animaciniai filmai.

## Žanras
Pagrindinė „Absoliutaus blogio“ siužeto linija paprastai priskiriama veiksmo–nuotykių žaidimų kategorijai. Pirmoji žaidimo dalis nesukūrė „išlikimo siaubo“ žanro, tačiau nubrėžė aiškias gaires, kurių buvo laikomasi vėlesniuose šios rūšies vykusiuose (ar nelabai) kūriniuose. Žanras spaudoje dažnai netgi tapatinamas su „Resident Evil“, o kiti šio tipo žaidimai kartais pavadinami klonais.

Svarbiausias žaidimų motyvas – gyvieji numirėliai. Ši idėja pirmą kartą panaudota Džordžo Romero 1968 m. filme „Gyvų numirėlių naktis“. Pats žaidimo stilius iš tiesų sukurtas prancūzų kompanijos „Infogrames“ ir pirmą kartą pritaikytas 1992 m. žaidime „Alone in the Dark“ („Vienas tamsoje“).

Frančizės filmai seka kompiuterinių žaidimų motyvais. Juose keletas herojų kovoja su gyvaisiais numirėliais ir virusus kuriančia „Umbrella“ korporacija. Pagrindiniai filmų herojų tikslai: išgyventi ir išsigelbėti.

## Žaidimų bruožai

* Pagrindinis žaidėjo valdomas veikėjas – policininkas, specialiųjų jėgos struktūrų atstovas, šnipas, rečiau – eilinis žmogus, pakliuvęs į jam priešišką, mirtiną aplinką. Įvairiose dalyse tie patys – pagrindiniai ar šalutiniai – veikėjai gali kartotis, jų reikšmė gali skirtis;
* pagrindiniai (bet nevieninteliai) priešai – gyvieji numirėliai – žmogėdros, įvairūs mutavę monstrai. Veikėjui žuvus, paprastai parodoma ypač žiauri animacija (personažo kūnas sudraskomas numirėlių arba įvairių mutantų), ir iškyla kruvinas užrašas, pranešantis apie veikėjo mirtį. Pirmosiose dalyse zombiai buvo lėti, nerangūs, vėliau jų išvaizda keitėsi taip, kad susidūrimų su jais būtų kuo sunkiau išvengta, kol „Resident Evil 4“ jie buvo pakeisti į greitus, protaujančius *los ganados* (), kurie yra kontroliuojami nebe viruso, o parazito;
* tarptautinė didžiulė farmacijos ir medicininės įrangos korporacija „Umbrella“ (skėtis) – pagrindinė siužeto varomoji jėga. Iki „Resident Evil 4“ ši organizacija buvo atsakinga už visą blogį, į kurį buvo įtrauktas veikėjas. Vystantis žaidimų siužetams, paaiškėja, kad korporacija vykdė slaptus neetiškus eksperimentus, bandymus su žmonėmis, užsiėmė nelegalia veikla, kūrė biologinį ginklą ir pan.;
* kažkokiu (tyčiniu ar atsitiktiniu) būdu į aplinką ištrūkęs parazitas (paprastai virusas), tiesiogiai atsakingas už įvykusius pokyčius (būtent todėl Japonijoje žaidimas ir pavadintas „Biologiniu pavojumi“ – „Biohazard“). Virusas „T“ žmones paverčia gyvaisiais numirėliais, gyvūnus (paprastai varnas, šunis, ryklius ir gyvates) – kraujo ištroškusiomis pabaisomis. Virusas „G“ suteikia antžmogiškų savybių. Parazitas „las Plagas“ (isp. maras) paverčia aklai vadui paklūstančia marionete. Korporacija „Umbrella“ niekaip nesusijusi tik su parazitų „las Plagas“ kūrimu ir panaudojimu;
* pagrindinės siužeto linijos žaidimai (iki „Resident Evil 4“) pasižymi fiksuotos ar dalinai fiksuotos kameros trečiojo asmens perspektyva, t. y., personažas juda iš anksto sugeneruotų paveikslėlių fone, veikėjo valdymo schema trimatė (žaidimų pulto nurodymai judėti į šonus sukioja personažą pagal/prieš laikrodžio rodyklę). Žaidimo teritorija suskirstyta į plotus (kambarius, sales, aukštus), kurių riba – durys, vartai ar laiptai. Einant iš vieno ploto į kitą visuomet parodoma durų ar vartų atidarymo animacija juodame fone, kol kito ploto informacija keliama į operatyviąją atmintį. Kiekvienas plotas (ar jų grupė) susietas su tam tikra fono melodija, kuri gali keistis priklausomai nuo įvykių siužete;
* viename plote gali būti neribotas kiekis priešų, tačiau tik vieno tipo;
* žaidime beveik nėra interaktyvių dialogų arba jie nereikšmingi. Siužetas atsiskleidžia tik per vaizdo intarpus (veikėjo kontroliuoti negalima) arba įvairius rašytinius dokumentus (rečiau – nuotraukas);
* norėdamas rasti išėjimą iš nepavydėtinos padėties, veikėjas turi nuolat spręsti galvosūkius. Jie dažnai būna nelogiški, pritaikyti gan dirbtinai, todėl žaidimo kūrėjai dažnai dėl to kritikuojami;
* kiekvienas veikėjas vienu metu gali neštis labai ribotą kiekį daiktų. Pirmosiose dalyse paimtus daiktus palikti galima tik specialioje dėžėje. Žaidime jų keletas, ir jos „susisiekia“ viena su kita, t. y., tie patys daiktai dėžėje pasiekiami iš bet kurios kitos dėžės. Vėliau tokios sistemos buvo atsisakyta leidžiant veikėjui daiktus išmesti bet kur ir bet kada;
* rašomoji mašinėlė skirta žaidimo eigai išsaugoti. Pirmosiose dalyse norint vieną kartą išsaugoti buvo reikalinga viena rašalo juostelė, kurių kiekis nedidelis, todėl žaidėjas priverstas gerai pagalvoti, ar verta. Vėliau leista mašinėle naudotis neribotai;
* veikėjai dažnai gali pasigirti dideliu šaunamųjų ginklų arsenalu, tačiau kautis šaltaisiais ginklais (net plikomis rankomis) praktiškai jokių galimybių nėra. Pasibaigus šoviniams lieka tik (dažniausia mažai vertingas) peilis, o kadangi kulkos žaidime nėra gausios, kiekvienas netaiklus šūvis gali būti lemtingas;
* sveikatą galima atstatyti kombinuojant vaistingąsias žoleles (žalias, raudonas, mėlynas ir – paskutinėje dalyje – geltonas) arba pirmosios pagalbos purškikliu.

## Žaidimų pasaulis ir veikėjai
„Resident Evil“ istorija šiek tiek skiriasi pagal žaidimus ir ženkliai skiriasi nuo vaidybiniuose filmuose pristatomos istorijos.

### Pagrindinės detalės
**„Umbrella“ korporacija** buvo įsteigta 1968 m. Europoje trijų mokslininkų: Osvelo E. Spenserio, Edvardo Ešfordo ir Džeimso Markuso, kurie atrado Progenitor virusą. Ilgainiui kompanija išaugo iki vienos didžiausių pasaulio tarptautinių plataus vartojimo ir medicinos prekių konglomeratų. Slaptai kompanijos mokslininkai užsiėmė biologinių ginklų kūrimu naudojant virusus. 

**B.O.W.** (*Bio Organic Weapon*) − bioorganinis ginklas. Taip „Resident Evil“ istorijoje vadinamos įvairios pabaisos, mutavusios iš žmonių ar gyvūnų ir sukurtos žudyti. „Umbrella“ mokslininkai siekė sukurti žmogaus kontroliuojamus B.O.W. 

**Rakūno miestas** (*Racoon City*) buvo miestas JAV, Vidurio Vakaruose, po kuriuo buvo įrengtos „Umbrella“ korporacijos laboratorijos. Miesto gyventojų skaičius siekė 100 000. Pasklidus virusams iš „Umbrella“ laboratorijų ir prasidėjus epidemijai, kurios metu žmonės prisikeldavo iš numirusių ir puldavo kitus, JAV vyriausybei neliko nieko kito, kaip  sunaikinti miestą atominiu sprogimu. „Resident Evil“ istorija prasideda mutavusioms dėlėms 1998 m. liepą užpuolant traukinį „Ecliptic Express“, vykusį iš Rakūno į jo apylinkėse esančią „Umbrella“ bandymų stotį („Resident Evil Zero“). Po Rakūno sunaikinimo ir nutekėjus žinioms apie eksperimentus su virusais „Umbrella“ korporacija žlugo.

**S.T.A.R.S.** − speciali taktinė ir gelbėjimo grupė prie Rakūno policijos departamento. Grupės Bravo komanda 1998 m. liepą buvo pasiųsta tirti paslaptingų žmogžudysčių į Rakūno miesto apylinkių Arklajaus kalnus (*Arklay Mountains*), bet sugedus sraigtasparniui nusileido miške ir aptiko sustojusį traukinį „Ecliptic Express“ („Resident Evil Zero“). 

Praradus ryšį su Bravo komanda į paieškas buvo įtraukta S.T.A.R.S. Alpha komanda, kuri paieškos metu miške buvo užpulta mutavusių šunų. Išgyvenę keturi Alpha komandos nariai: Albertas Veskeris, Krisas Redfyldas, Džil Valentain ir Beris Bertonas, prisiglaudė iš pažiūros apleistoje viloje, kurioje buvo užpulti įvairių monstrų ir kuri, paaiškėjo, yra susijusi su požeminėmis „Umbrella“ laboratorijomis Arklajaus kalnuose („Resident Evil“).

### Pagrindiniai veikėjai
**Albertas Veskeris** (*Albert Wesker*) − vienas pagrindinių „Resident Evil“ frančizės antagonistų. Jis buvo išskirtiniu „Umbrella“ mokslininku ir Osvaldo E. Spenserio numylėtiniu. Kartu Veskeris dirbo dvigubu agentu S.T.A.R.S. padalinyje ir buvo Alpha komandos vadu. Veskeris savarankiškai siekė pasisavinti „Umbrella“ virusų tyrimus ir tyčiomis nukreipė S.T.A.R.S komandą į vilą tam, kad išbandytų profesionalius karius prieš B.O.W. Albertas Veskeris suimitavo savo mirtį prieš tai susileidęs gyvybę atstatančio viruso injekciją („Resident Evil“). Po „Umbrella“ korporacijos žlugimo jis tapo pagrindiniu istorijos antagonistu. Pagrindinis veikėjas „Resident Evil: The Umbrella Chronicles“ žaidime. Žuvo „Resident Evil 5“ žaidime.

**Krisas Redfyldas** (*Chris Redfield*) − S.T.A.R.S. Alpha grupės narys, išgyvenęs įvykius Rakūno priemiesčio viloje. Jis sužinojo apie „Umbrella“ kurtus B.O.W. monstrus ir išvyko į Europą sužinoti daugiau apie korporaciją. Po „Umbrella“ žlugimo kartu su Džil Valentain įkūrė BSAA − antibioteroristinę organizaciją. Jis yra pagrindinis herojus „Resident Evil“, „Resident Evil Code: Veronica“, „Resident Evil: The Umbrella Chronicles“, „Resident Evil 5“, „Resident Evil: Revelations“, „Resident Evil 6“ žaidimuose.

**Džil Valentain** (*Jill Valentine*) − S.T.A.R.S. Alpha grupės narė, išgyvenusi įvykius Rakūno priemiesčio viloje. Vėliau ji grįžo į Rakūno miestą, kuriame greitu laiku po įvykių viloje pasklido T virusas, pavertęs didžiąją dalį miesto gyventojų žmogaus mėsą ėdančiais zombiais. JAV vyriausybė uždarė miesto išėjimus ir nerasdama išeities suvaldyti viruso protrūkį nusprendė sunaikinti Rakūną branduoliniu sprogimu. Džil paskutinę akimirką išsigelbėjo iš miesto. Ji yra pagrindinė herojė „Resident Evil“, „Resident Evil 3: Nemesis“, „Resident Evil: The Umbrella Chronicles“, „Resident Evil: Revelations“ žaidimuose. Pasirodo žaidime „Resident Evil 5“, kur ją kontroliuoja Albertas Veskeris.

**Beris Bertonas** (*Barry Burton*) − S.T.A.R.S. Alpha grupės narys, išgyvenęs įvykius Rakūno priemiesčio viloje. Jis spėjo išgelbėti Džil Valentain ir Karlosą Oliveirą prieš susprogdinant Rakūno miestą („Resident Evil 3: Nemesis“). Vėliau Beris Bertonas prisijungė prie antibioteroristinės BSAA organizacijos. Pagrindinis veikėjas „Resident Evil: Revelations 2“ žaidime.

**Rebeka Čeimbers** (*Rebecca Chambers*) − 18 metė vilos incidento metu S.T.A.R.S. nauja rekrutė, medikė. Vienintelė išgyvenusi iš Bravo komandos. Pagrindinė veikėja „Resident Evil Zero“, „Resident Evil: The Umbrella Chronicles“ žaidimuose. 

**Leonas Skotas Kenedis** (*Leon S. Kennedy*) − naujai priimtas į Rakūno policiją ir pirmąją paskirties dieną atvykęs pateko į jau zombių apniktą Rakūną. Jis jame susitiko Kler Redfyld ir jie kartu su Šeri Birkin išsigelbėjo iš miesto požeminiu praėjimu pro „Umbrella“ laboratorijas prieš sunaikinat miestą. Vėliau Leonas S. Kenedis tapo specialiuoju JAV vyriausybės agentu. Pagrindinis veikėjas „Resident Evil 2“, „Resident Evil 4“,„Resident Evil: The Darkside Chronicles“, „Resident Evil 6“ žaidimuose.

**Kler Redfyld** (*Claire Redfield*) − jaunesnioji Kriso Redfyldo sesuo, atvykusi ieškoti brolio kaip tik T viruso proveržio Rakūne metu. Ji kartu su Leonu S. Kenedžiu ir Šeri Birkin išsigelbėja iš Rakūno miesto požeminiu praėjimu pro „Umbrella“ laboratorijas.  Pagrindinė veikėja „Resident Evil 2“, „Resident Evil Code: Veronica“, „Resident Evil: The Darkside Chronicles“, „Resident Evil: Revelations 2“ žaidimuose.

**Šeri Birkin** (*Sherry Birkin*) − „Umbrella“ mokslininkų Viljamo ir Anetės Birkin duktė, ji veikė „Resident Evil 2“, „Resident Evil: The Darkside Chronicles“ žaidimuose. Ji buvo apkrėsta tėvo išvestu G virusu, tačiau atspari mutacijoms. Vėliau Šeri Birkin pradėjo dirbti JAV vyriausybei, yra pagrindinis veikėjas „Resident Evil 6“ žaidime.

**Ada Vong** (*Ada Wong*) − šnipė, dirbusi priešiškai „Umbrella“, kitai korporacijai. Dirbo T viruso protrūkio metu Rakūne ir sugebėjo išsigelbėti iš miesto pasiūlydama Albertui Veskeriui pavogtą G viruso pavyzdį. Ją nuo mirties išgelbėjo Leonas S. Kenedis („Resident Evil 2“) ir nuo to laiko ji jaučia jam romantiškus jausmus. Pagrindinė veikėja „Resident Evil 2“, „Resident Evil 4“, „Resident Evil 6“ žaidimuose.

### Kiti veikėjai
**Osvelas E. Spenseris** (*Oswell E. Spencer*) − britų aristokratas, vienas „Umbrella“ korporacijos steigėjų ir prezidentas. Jis tikėjosi su virusų pagalbą sukurti jam ištikimų žmonių rasę ir valdyti pasaulį. „Resident Evil 5“ žaidime atskleidžiama, kad po „Umbrella“ korporacijos žlugimo jį surado ir nužudė Albertas Veskeris.

**Džeimsas Markusas** (*James Marcus*) − vienas „Umbrella“ korporacijos steigėjų. Iš Progenitor viruso sukūrė T virusą. „Umbrella“ prezidentas Osvelas E. Spenseris siekė pasisavinti jo išradimą. Jam ištikimi mokslininkai Viljamas Birkinas ir Albertas Veskeris 1988 m. nužudė Džeimsą Markusą. Nužudymo metu į Markuso burną įkrito dėlė, su kuria jis darė T viruso eksperimentus. Dėlės DNR susiliejo su Markuso DNR ir atgaivino Markuso kūną. Džeimsas Markusas virto dėle-motinėle ir po 10 metų norėjo atkeršyti žudikams, kurie tikėjo jį mirus. Jis paskleidė virusą Arklajaus kalnų „Umbrella“ laboratorijose ir apylinkėse prie Rakūno miesto. Džeimso Markuso mutantas žuvo „Resident Evil Zero“ žaidime.

**Viljamas Birkinas** (*William Birkin*) − „Umbrella“ mokslininkas. Jis atrado G virusą, tačiau nenorėjo viruso tyrimų rezultatais dalintis su „Umbrella“ korporacija. Bandant jį nužudyti Osvelo E. Spenserio pasiųstiems žudikams Viljamas Birkinas susileido G viruso injekciją ir mutavęs pats užpuolė žudikų komandą, kuri iš jo pagrobė G virusą. Grumtynių metu buvo pažeisti T viruso mėginiai ir tokiu būdu T virusas iš „Umbrella“ laboratorijų pasklido Rakūno mieste. Viljamo Birkino mutantas žuvo „Resident Evil 2“ žaidime.

**Aleksija Ešford** (*Alexia Ashford*) − dirbtinai sukurta „Umbrella“ steigėjo Edvardo Ešfordo „anūkė“. Ji išbuvo ilgamečiame kriogeniniame miege „Umbrella“ bazėje Antarktidoje tam, kad susilietų su naujo pavyzdžio T-Veronikos virusu. Aleksijos Ešford mutantas žuvo „Resident Evil Code: Veronica“ žaidime.

**Styvas Bernsaidas** (*Steve Burnside*) − jaunuolis, per tėvo klaidą patekęs į Ešfordų valdomą „Umbrella“ bazę saloje prie Pietų Amerikos ir Aleksijos Ešford apkrėstas T-Veronikos virusu po to, kai pateko į „Umbrella“ bazę Antarktidoje. Styvo Bernsaido mutantas žuvo „Resident Evil Code: Veronica“ žaidime. Styvas valdomas „Resident Evil: The Darkside Chronicles“ žaidime. 

**Džekas Krauzeris** (*Jack Krauzer*) − patyręs kareivis. Sužeistas misijoje Pietų Amerikoje („Resident Evil: The Darkside Chronicles“) jis kreipėsi pagalbos į Albertą Veskerį ir buvo apkrėstas virusu. Džeko Krauzerio mutantas žuvo „Resident Evil 4“ žaidime.

## Žaidimų sąrašas
Pagrindinės siužeto linijos žaidimai:

„Survivor“ (pirmojo asmens šaudyklių) linija:

„Outbreak“ (žaidimo internetu) linija:

Kiti žaidimai:

## Filmai
Yra sukurta keletas kino filmų, paremtų žaidimų motyvais. Juose vaizduojami tie patys veikėjai: Džil Valentain, Klerė Redfild, Nemesis, Krisas Redfildas, Karlosas Olivjera, Albertas Veskeris, tačiau  pagrindiniu heroju parinktas originaliai sukurtas Alisos veikėjas (akt. Milla Jovovich), kurio nėra žaidimų serijoje. Alisa yra pagrindinė herojė visuose vaidybinuose filmuose, kiti veikėjai pasirodo tik atskiruose filmuose. Nepaisant neigiamos kino kritikų reakcijos, filmų serija uždirbo per 600 mln. JAV dolerių pasauliniu mastu. Tai pat tai yra vienintelė kompiuterinių žaidimų adaptacija su kiekviena dalimi uždirbanti vis daugiau pelno. Be to, filmų serijai priklauso „didžiausio kompiuterinio žaidimo adaptacijų skaičiaus“ Gineso rekordas (2012 m.), tai taip pat viena sėkmingiausių filmų serijų, paremta kompiuteriniu žaidimu. Serijos animaciniuose filmuose nėra vaidybinių filmų herojės Alisos, o veiksmas vystomas apie žaidimų protagonistus.

„Resident Evil“ žaidimų motyvais paremti šie filmai:

* 2002 m. Absoliutus blogis
* 2004 m. Absoliutus blogis: apokalipsė
* 2007 m. Absoliutus blogis: išnykimas
* 2008 m. Absoliutus blogis: išsigimimas (animacinis)
* 2010 m. Absoliutus blogis: pomirtinis gyvenimas
* 2012 m. Absoliutus blogis: atpildas
* 2012 m. Absoliutus blogis: prakeikimas (animacinis)
* 2017 m. „Absoliutus blogis: paskutinis skyrius“
* 2017 m. „Absoliutus blogis: vendeta“ (animacinis)

## Šaltiniai

## Nuorodos
* Oficiali svetainė